*Αυτό το άρθρο αναφέρεται στο anime, για το μυθιστόρημα του Αλέξανδρου Δουμά δείτε Οι Τρεις Σωματοφύλακες*

***Οι Τρεις Σωματοφύλακες*** (ιαπωνικά: アニメ三銃士, Χέπμπορν: *Anime San Jūshi*) είναι ιαπωνική ιστορική ρομαντική σειρά anime περιπέτειας του 1987 που βασίζεται στο ομώνυμο μυθιστόρημα του Αλέξανδρου Δουμά. Επίσης, το 1989 κυκλοφόρησε μία ταινία με το όνομα *The Three Musketeers Anime: Aramis' Adventure* (アニメ三銃士 アラミスの冒険, *Anime San Jūshi: Aramisu no Bōken*). Η σειρά σκηνοθετήθηκε από τους Κουνίχικο Γιουγιάμα, Κέιτζι Χαγιακάγουα και Τακάγια Μιζουτάνι. Δημιουργήθηκε από το Studio Gallop. Προβλήθηκε στην Ιαπωνία μεταξύ 9 Οκτωβρίου 1987 και 17 Φεβρουαρίου 1989 και αποτελείται από 52 επεισόδια.

Στην Ελλάδα μεταδόθηκε από την ΕΤ2 τρεις φορές, την περίοδο 1995, 1996 και 1997 και συγκεκριμένα από τις 25 Μαΐου έως 31 Αυγούστου 1995, από 20 Φεβρουαρίου μέχρι τις 18 Ιουνίου 1996 και από τις 5 Ιουνίου μέχρι τις 2 Σεπτεμβρίου 1997 όπου και προβλήθηκε για τελευταία φορά. Μεταφέρθηκε στην ΕΤ3 το 2002 όπου και προβλήθηκε από τις 8 Ιουνίου μέχρι τις 7 Δεκεμβρίου. Η σειρά μεταγλωττίστηκε ολόκληρη αλλά κυκλοφόρησε μόνο σε 3 βιντεοκασέτες και 3 DVD.

Πλοκή
-----

Η ιστορία εκτυλίσσεται στη Γαλλία στο πρώτο μισό του 17ου αιώνα. Ένας νεαρός Γασκώνος με το όνομα Ντ'Αρτανιάν πηγαίνει στο Παρίσι με το όνειρο να γίνει σωματοφύλακας του βασιλιά. Εκεί θα γνωρίσει ένα μικρό ορφανό παιδί το Ζαν, καθώς επίσης και την Κονστάνς που είναι στην υπηρεσία των τιμών της βασίλισσας Άννας. Θα ζήσει πολλές περιπέτειες μαζί με τους πιο ξακουστούς σωματοφύλακες του βασιλιά και φίλους του μαζί, τον Άθω, τον Άραμη και τον Πόρθο ξεσκεπάζοντας τις μηχανορραφίες του πανούργου Καρδινάλιου Ρισελιέ και τέλος θα αντιμετωπίσουν τον ληστή με την σιδερένια μάσκα.

Χαρακτήρες
----------

**Ντ'Αρτανιάν**: Ο κεντρικός χαρακτήρας της σειράς, εφηβικής ηλικίας. Μεγάλωσε με τους παππούδες του στη Γασκώνη. Αποφασίζει να φύγει για το Παρίσι εξαιτίας ενός στοιχήματος που είναι να φέρει έναν ελέφαντα από το Παρίσι στη Γασκώνη να τον παρουσιάσει στους συγχωριανούς του που δεν πίστευαν πόσο μεγάλο μέγεθος είχε και παράλληλα να γίνει σωματοφύλακας. Πρόθυμος να αναλάβει δράση, έχοντας πείσμα και νταηλίκι να γίνει ένας σωστός σωματοφύλακας του βασιλιά, θα καταφέρει να φέρει εις πέρας την αποστολή του να ξαναφέρει από την Αγγλία το περιδέραιο της βασίλισσας Άννας, να ξεσκεπάσει μαζί με τους φίλους του τον Άθω, τον Πόρθο και τον Άραμη, τις μηχανορραφίες του Καρδινάλιου Ρισελιέ και να πολεμήσει το ληστή με τη σιδερένια μάσκα και τη Μιλαίδη. Τρέφει μεγάλη αγάπη και θαυμασμό για τους Τρεις Σωματοφύλακες, τον Άθω, τον Πόρθο και τον Άραμη, αγαπά και προστατεύει το μικρό του φίλο τον Ζαν και την Κονστάνς με την οποία είναι ερωτευμένος.

**Άθως**: Σωματοφύλακας και φίλος του Ντ’Αρτανιάν, ο μεγαλύτερος και ο πιο χαρισματικός της παρέας των Τριών Σωματοφυλάκων.

**Πόρθος**: Εύσωμος και επιβλητικός, πρόθυμος να βοηθάει σε μονομαχίες και έχει μεγάλη αγάπη για το φαγητό.

**Άραμης**: Στην πραγματικότητα πρόκειται για μια όμορφη γυναίκα που κρύβεται πίσω από μια νέα ταυτότητα προκειμένου να εκδικηθεί το θάνατο του αγαπημένου της Φρανσουά που δολοφονήθηκε από το μέλος της συμμορίας του ληστή με τη σιδερένια μάσκα με το όνομα <<καμήλα>> και που πρόκειται για τον Μάνσον, συνεργάτη του ληστή. Ο Άθως και ο Πόρθος, ο διοικητής Τρεβίλ και ο βασιλιάς δεν γνωρίζουν το παραμικρό για την ταυτότητά του παρά μόνο ο μικρός Ζαν. Στο τέλος της σειράς το μαθαίνει και ο Ντ’Αρτανιάν.

**Κονστάνς και Ζαν**: Η Κονστάνς είναι κυρία επί των τιμών και πιστή φίλη της βασίλισσας Άννας. Συνομήλικη με τον Ντ’Αρτανιάν ο οποίος θα την ερωτευθεί με την πρώτη ματιά και η ίδια ανταποδίδει τα συναισθήματά της για εκείνον όταν θα αναλάβει και θα φέρει εις πέρας την αποστολή να ξαναφέρει πίσω στη βασίλισσα τα διαμάντια της. Στη συνέχεια ο Ντ’Αρτανιάν θα της συμπαρασταθεί και θα τη φροντίζει, όταν σώζονται και οι δύο από δολοφονική παγίδα της Μιλαίδης και η Κονστάνς χτύπησε στο κεφάλι παθαίνοντας αμνησία για πολύ καιρό. 

Ο Ζαν είναι ο μικρός φίλος του Ντ’Αρτανιάν ο οποίος αποχωρίστηκε τη μητέρα του όταν ήταν νήπιο. Έχει το παρατσούκλι ο ξυπόλητος και ελπίζει κάποια μέρα να ξαναβρεί τη μητέρα του. Πουλάει αυτοσχέδιες κούκλες στην αγορά του Παρισιού, ενώ βοηθάει πολλές φορές τον Ντ’Αρτανιάν και τους Τρεις Σωματοφύλακες στις περιπέτειές τους.

**Μπονασιέ και Μάρθα**: Ο Μπονασιέ είναι ο πατέρας της Κονστάνς και προσωπικός ράφτης της βασίλισσας Άννας και η Μάρθα η οικιακή βοηθός του.

**Λουδοβίκος ο 13ος**: Βασιλιάς της Γαλλίας, αδύναμος χαρακτήρας, τον οποίο ο Καρδινάλιος Ρισελιέ εκμεταλλεύεται για να κυβερνά όπως θέλει εκείνος και αγνοεί την κοινωνική πραγματικότητα. Πέφτει θύμα ραδιουργίας του Ρισελιέ που τον πείθει για την έλλειψη συζυγικής πίστης της βασίλισσας Άννας κάτι που τελικά δεν ήταν αλήθεια.

**Βασίλισσα Άννα**: Σύζυγος του Λουδοβίκου του 13ου και πρώην πριγκίπισσα της Ισπανίας, θύμα πλεκτάνης του Καρδινάλιου Ρισελιέ ο οποίος την αντιπαθεί, και προσπαθεί να αποδείξει τη δήθεν απιστία της προς τον Λουδοβίκο. Ως βασίλισσα βοηθάει και αγαπά την Κονστάνς που την υπηρετεί, ενώ προσπαθεί να μην ανταποδώσει στον έρωτα του Δούκα του Μπάκινγχαμ που την ερωτεύθηκε παράφορα.

**Δούκας του Μπάκινγχαμ**: Πρωθυπουργός της Αγγλίας και ερωτευμένος με τη βασίλισσα Άννα. Ο έρωτάς του θα τον οδηγήσει να ζητήσει το περιδέραιο της βασίλισσας κάτι που θα θέσει σε κίνδυνο τη διπλωματία της Αγγλίας και της Γαλλίας. Γλιτώνει από τις παγίδες που του στήνει ο Καρδινάλιος Ρισελιέ, με τη βοήθεια του Ντ’Αρτανιάν, τον οποίο συμπαθεί από την πρώτη στιγμή και του δίνει πίσω τα διαμάντια της βασίλισσας όταν ο Ντ’Αρτανιάν πηγαίνει στην Αγγλία για αυτόν τον λόγο. Δολοφονείται από τη Μιλαίδη που τον εκδικείται για ότι τράβηξε εξαιτίας του και κατόπιν εντολής του Καρδινάλιου Ρισελιέ.

**Πρίγκιπας Φιλίπ**: Δίδυμος αδελφός του βασιλιά Λουδοβίκου του 13ου. Από την παιδική του ηλικία ζούσε μακριά από τον κόσμο σε μία έπαυλη, με αποτέλεσμα κανείς να μην το ξέρει ότι ο Λουδοβίκος είχε έναν δίδυμο αδελφό. Ο μόνος φίλος του ήταν ο υπασπιστής του ο Φρανσουά. Τον απήγαγε και τον φυλάκισε ο ληστής με τη σιδερένια μάσκα, ενώ τον εξαπατά η Μιλαίδη και ο Μάνσον για να τον αναγκάσουν να πάρει τη θέση του αδελφού του στο θρόνο της Γαλλίας. Όταν το σχέδιο αποτυγχάνει τον παίρνει η συμμορία του ληστή με τη σιδερένια μάσκα και εγκαθίστανται στο φρούριο του ωραίου νησιού, από όπου θα τον απελευθερώσουν ο Ντ’Αρτανιάν με τους Τρεις Σωματοφύλακες και θα γνωρίσει τον αδελφό του τον Λουδοβίκο.

**Καρδινάλιος Ρισελιέ**: Πρωθυπουργός της Γαλλίας με ισχυρή προσωπικότητα κουμαντάροντας ακόμη και τον βασιλιά. Προσπαθεί με κάθε τρόπο να δυσφημήσει τη βασίλισσα Άννα και να προκαλέσει πόλεμο με την Ισπανία και την Αγγλία. Η φρουρά του προκαλεί σε μονομαχίες τους Σωματοφύλακες του βασιλιά. Αρχικά μισεί τον Ντ’Αρτανιάν γιατί εγκατέλειψε τη φρουρά του πριν καν τον προσλάβει και στη συνέχεια του βάζει διάφορα εμπόδια και παγίδες στην αποστολή του στην Αγγλία για τα διαμάντια της βασίλισσας, στη συνέχεια προς το τέλος της σειράς αλλάζει εντελώς στάση απέναντί του. Έχει ως συνεργάτες του την Μιλαίδη και τον Κόμη Ροσφόρ.

**Μιλαίδη**: Αγγλίδα κατάσκοπος του Καρδινάλιου Ρισελιέ, δολοφόνος του Δούκα του Μπάκινγχαμ και στη συνέχεια συνεργάτης του ληστή με τη σιδερένια μάσκα που τρέφει βαθύ μίσος για την αριστοκρατία. Όμορφη, πανούργα και αδίστακτη εκπαιδευμένη ως μάγισσα, εξειδικευμένη στον υπνωτισμό των θυμάτων της μαζί με το πιθηκάκι της τον Πέπε πιστό φίλο και ακόλουθο της, καταφέρνει να αποσπάει πληροφορίες ή την βοήθειά τους στο να εκτελέσει τις αποστολές της. Κρατάει πάντα μαζί της ένα μαχαίρι, ένα πιστόλι, ένα μουσικό όργανο που μοιάζει με σφυρίχτρα και με αυτό μαγεύει το οποιοδήποτε ζώο συνήθως πουλιά με σκοπό να αποστέλλει μηνύματα προς τον Καρδινάλιο Ρισελιέ. Μισεί θανάσιμα τον Ντ’ Αρτανιάν αν και κατά βάθος εκτιμά την εξυπνάδα και τη γενναιότητα του, και παρόλο το κακό που του έκανε δεν την εκτελεί και της χαρίζει τη ζωή, μαθαίνοντας το άσχημο παρελθόν της. Στο τελευταίο επεισόδιο σώζει και δεν σκοτώνει τον Ντ’Αρτανιάν, ανταποδίδοντας του το καλό που της έκανε να της χαρίσει τη ζωή και να μην την εκτελέσει. Στη συνέχεια σκοτώνεται στην έκρηξη του φρουρίου του ωραίου νησιού.

**Κόμης Ροσφόρ**: Επικεφαλής της φρουράς του Καρδινάλιου Ρισελιέ, έχει έντονο ανταγωνισμό με τους σωματοφύλακες του βασιλιά και ειδικότερα προς τον Άθω, τον Πόρθο και τον Άραμη. Αντιπαθεί τον Ντ’Αρτανιάν <<τον μισεί και τον σιχαίνεται>> όπως λέει, του βάζει διάφορα εμπόδια στην αποστολή του Ντ’Αρτανιάν με τα διαμάντια της βασίλισσας Άννας. Πιστός και αφοσιωμένος στον Ρισελιέ ακόμα και όταν θα μπουν και οι δύο στη φυλακή μετά από την πλεκτάνη του ληστή με τη σιδερένια μάσκα, θα πολεμήσει τελικά στο πλευρό των σωματοφυλάκων κάτι που θα εκτιμηθεί πολύ ενώ στο τέλος γίνεται φίλος με τον Ντ’Αρτανιάν.

**Ζισάκ**: Πρώτος υπασπιστής του Ροσφόρ που δεν συμμερίζεται το πνεύμα της αφοσίωσης και σωματοφύλακας του Καρδινάλιου Ρισελιέ.

**Ληστής με τη σιδερένια μάσκα**: Μυστηριώδης ληστής που κρύβει το πρόσωπό του πίσω από τη σιδερένια μάσκα που φοράει. Αρχικά θεωρείται ήρωας από τους κατοίκους του Παρισιού, γιατί κλέβει χρήματα και κοσμήματα από τους πλούσιους και δίνει στους φτωχούς, που προορίζονταν για φόρους προς το κράτος, αλλά στην πραγματικότητα όλα αυτά είναι ένα τέχνασμα για να στρέψει εναντίον της αριστοκρατίας τους φτωχούς Παριζιάνους. Μαζί με τη Μιλαίδη και τον Μάνσον θα προσπαθήσουν να πάρουν τον έλεγχο της Γαλλίας, έχοντας ως πιόνι τους τον φυλακισμένο πρίγκιπα Φιλίπ. Άριστος ξιφομάχος με μεγάλη σωματική δύναμη, κανείς δεν μπορεί να τον πολεμήσει εύκολα παρά μόνο ο Ντ’Αρτανιάν, που τον μισεί από την πρώτη στιγμή, αποφασισμένος να αποκαλύψει την αληθινή ταυτότητά του. Σκοτώνεται στην προσπάθειά του να δραπετεύσει κατά την ανατίναξη του φρουρίου στο ωραίο νησί, και δεν αποκαλύφθηκε ποτέ ποιος ήταν στην πραγματικότητα.

**Μάνσον**: Συνεργάτης του ληστή με τη σιδερένια μάσκα, εμφανιζόμενος αρχικά ως έμπορος αλατιού στο Παρίσι. Στην πραγματικότητα ήταν κακοποιός με το παρατσούκλι "καμήλα" στη συμμορία της σιδερένιας μάσκας. Δολοφόνησε τον Φρανσουά παίρνοντάς του το μενταγιόν, και σκοτώνεται πέφτοντας στον γκρεμό κατά τη διάρκεια μονομαχίας του με τον Άραμη που ήταν γυναίκα στην πραγματικότητα παίρνοντας εκδίκηση για το θάνατο του Φρανσουά και παίρνοντας μαζί και το μενταγιόν.

Επιπλέον πληροφορίες και διαφορές με το πρωτότυπο μυθιστόρημα
-------------------------------------------------------------

* Στο άνιμε, ο Άραμης είναι γυναίκα που ντύνεται ανδρικά. Η αγάπη του Άραμη για τις τέχνες και ο λεπτεπίλεπτος χαρακτήρας του στο πρωτότυπο μυθιστόρημα ίσως επηρέασαν τους Ιάπωνες παραγωγούς. Αυτό πρόσθεσε μια ρομαντική ίντριγκα στην ιστορία και έτσι αυξήθηκε η δημοτικότητα της σειράς.

* Η περιπέτεια της Σιδερένιας Μάσκας διαδραματίζεται μισό χρόνο (επ.32) μετά το τέλος του πρώτου κύκλου, ενώ ο συγγραφέας Αλέξανδρος Δουμάς την τοποθετεί 30 χρόνια μετά στο έργο του Ο Υποκόμης της Βραζελόνης.

* Η Κονστάνς δεν είναι σύζυγος του Μπονασιέ στο άνιμε, αλλά η κόρη του, κάτι που διευκόλυνε τους παραγωγούς όσον αφορά τη ρομαντική σχέση ανάμεσα σ' αυτήν και τον Ντ' Αρτανιάν.
* Ο Ντ' Αρτανιάν είναι έφηβος στο άνιμε (περίπου 18 χρονών). Στο μυθιστόρημα είναι γύρω στα 25 ετών.
* Ο Πλανσέ (υπηρέτης του Ντ' Αρτανιάν στο μυθιστόρημα) δεν υπάρχει στο άνιμε. Αντικαθίσταται από τον Ζαν, ένα παιδί 9 χρονών που ψάχνει τη μητέρα του, την οποία απήγαγαν πριν μερικά χρόνια επειδή βοήθησε έναν Προτεστάντη.
* Ο Άθως και η Μιλαίδη δεν έχουν καμία σχέση στο άνιμε, ενώ στο μυθιστόρημα ήταν παντρεμένοι.
* Το άλογο του Ντ' Αρτανιάν ο Ροσινάντε, στο μυθιστόρημα αναφέρεται μόνο στην αρχή του. Ο πατέρας του, του προτείνει να το κρατήσει, αλλά ο Ντ' Αρτανιάν το πουλάει για 3 στρέμματα μόλις έρθει στο Παρίσι. Στο άνιμε ο παππούς του στο πρώτο επεισόδιο τον προτρέπει να τον πάρει μαζί του και έκτοτε μέχρι το τέλος της σειράς είναι πάντα μαζί.
* Ο πρίγκιπας Φίλιππος (Φιλίπ) είναι αδελφός (όχι δίδυμος) του Λουδοβίκου 14ου και όχι του Λουδοβίκου 13ου.
* Η σιδερένια μάσκα δεν είναι ληστής, αλλά ο Φίλιππος (Φιλιπ). Στο μυθιστόρημα δεν φοράει καμία μάσκα. Αντιθέτως θα του τη φορέσουν μόνο στο τέλος του μυθιστορήματος.
* Εκτός από τη Μιλαίδη - υπάρχει στο μυθιστόρημα - ο Μάνσον, και ο ληστής με τη σιδερένια μάσκα δεν υπάρχουν στο μυθιστόρημα

Φωνές ηθοποιών
--------------

| Χαρακτήρας | Ελληνική
μεταγλώττιση |
| --- | --- |
| Ντ'Αρτανιάν | Γιώργος Νταής |
| Κονστάνς | Κατερίνα Γκίργκις |
| Δούκας του Μπάκινγχαμ - Λουδοβίκος 13ος - Διοικητής Ντε Τρεβίλ - Ληστής με τη σιδερένια μάσκα - Πόρθος - Ζισάκ - Μάνσον | Βασίλης Καΐλας |
| Καρδινάλιος Ρισελιέ - Άθος (Επ.8 - 52) - Πρίγκιπας Φιλίπ (Επ.39 - 50) | Γιάννης Καλατζόπουλος |
| Μπονασιέ - Κόμης Ροσφόρ - Άθος (Επ. 1 - 7) | Σταύρος Μαυρίδης |
| Αφηγήτρια - Μιλαίδη - Βασίλισσα Άννα - Άραμης - Μάρθα - Ζαν | Χρυσούλα Παπαδοπούλου |
| Διάφοροι ρόλοι | Φώτης Πετρίδης |

Παραπομπές
----------

1. 1 2   *Anime Sanjuushi*, ανακτήθηκε στις 2018-05-02

Εξωτερικοί σύνδεσμοι
--------------------

* *Οι Τρεις Σωματοφύλακες* στο IMDb
* *Οι Τρεις Σωματοφύλακες* στο GreekDubDB